钦定古今图书集成/明伦汇编/皇极典/第062卷 > 唐十
## 钦定古今图书集成/明伦汇编/皇极典/第062卷 > 唐十

### 代宗本纪

按《唐书代宗本纪》：“代宗睿文孝武皇帝，讳豫，肃宗长
子也。母曰章敬皇后吴氏。元宗诸孙百馀人，代宗最
长，为嫡皇孙。聪明宽厚，喜愠不形于色，而好学强记，
通《易》象。初名俶，封广平郡王。安禄山反，元宗幸蜀，肃
宗留讨贼，代宗常从于兵间。肃宗已即位，郭子仪等
兵讨安庆绪，未克。肃宗在岐，至德二载九月，以广平
郡王为天下兵马元帅，率朔方、安西、回纥、南蛮、大食
等兵二十万以进讨”，百官送于朝堂，过阙而下，步出
木马门，然后复骑。以安西“北庭行营节度使李嗣业”
为前军，朔方河西陇右节度使郭子仪为中军，关内
行营节度使王思礼为后军，屯于香积寺。败贼将安
守忠，斩首六万级。贼将张通儒守长安，闻守忠败，弃
城走，遂克京城，乃留思礼屯于苑中。代宗率大军以
东，安庆绪遣其将严庄拒于陕州，代宗及子仪、嗣业
战陕西，大败之，安庆绪奔于河北，遂克东都，肃宗还
京师。十二月，进封楚王。乾元元年三月，徙封成王。四
月，立为皇太子。初，太子生之岁，豫州献嘉禾，于是以
为祥，乃更名豫。肃宗去上元三年号，止称元年，月以
斗所建辰为名。元年建巳月，肃宗寝疾，乃诏皇太子
监国。而楚州献定国宝十有三，因曰：“楚者，太子之所
封，今天降宝于楚，宜以建元。”乃以元年为宝应元年。
肃宗张皇后恶李辅国，欲图之，召问太子，太子不许，
乃与越王系谋之，肃宗疾革。四月丁卯，皇后与系将
召太子入宫，飞龙副使程元振得其谋，以告辅国，辅
国止太子无入，率兵入，杀系及兖王僴，幽皇后于别
殿。是夕，肃宗崩，乃迎太子，见群臣于九仙门，明日，发
丧。己巳，即皇帝位于柩前。癸酉，始听政。甲戌，奉节郡
王适为天下兵马元帅。郭子仪罢副元帅。乙亥，进封
适为鲁王。五月壬午，李辅国为司空。庚寅，追尊母为
皇太后。丙申，李光弼及史朝义战于宋州，败之。丁酉，
大赦，刺史予一子官。赐文武官阶、爵，子为父后者勋
一转。免民逋租宿负。进封子益昌郡王邈为郑王，延
庆郡王迥韩王。追复庶人王氏为皇后，瑛、瑶、琚皆复
其封号。六月辛亥，追废皇后张氏、越王系、兖王僴皆
为庶人。七月乙酉，杀山南东道节度使裴茂。癸巳，剑
南西川兵马使徐知道反。八月己未，知道伏诛。辛未，
台州人袁晁反。乙亥，徙封适为雍王。九月戊子，凤州
刺史吕日将及党项羌战于三嗟谷，败之。丙申，回纥
请助战。壬寅，大阅。癸卯，袁晁陷信州。十月乙卯，陷温、
明二州。诏：“浙江水旱，百姓重困州县，勿辄科率。民疫
死不能葬者为瘗之。”辛酉，雍王适讨史朝义。壬戌，盗
杀李辅国。癸酉，雍王适克怀州。甲戌，败史朝义于横
水，克河阳。东都史朝义将张献诚以汴州降。十一月
丁亥，朝义将薛嵩以相、卫、洛、邢四州降。丁酉，朝义将
张忠志以赵、定、深、𢘆、易五州降。己亥，朔方行营节度
使仆固怀恩为朔方、河北副元帅。十二月己酉，太府
左藏库火。戊辰，瘗京城内外𣊻骨。甲戌，李光弼及袁
晁战于衢州，败之。是岁，舒州人杨昭反，杀其刺史刘
秋子。西原蛮叛吐蕃，寇秦、成、渭三州。

广德元年正月癸未，京兆尹刘晏为吏部尚书、同中
书门下平章事。甲申，史朝义自杀，其将李怀仙以幽
州降，田承嗣以魏州降。壬寅，山陵使、山南东道节度
使来瑱有罪，伏诛。三月甲长，山南东道兵马使梁崇
义自南阳入于襄州。丁未，李光弼及袁晁战，败之。辛
酉，葬“至道大圣大明孝皇帝于泰陵。”甲子，党项羌寇
同州，郭子仪败之于黄堆山。庚午，葬文明武德大圣
大宣孝皇帝于建陵。六月，同华节度使李怀让自杀。
七月壬寅，群臣上尊号曰“宝应元圣文武孝皇帝。”壬
子，大赦，改元。免民逋负户三丁，免其一，庸调给。复河
北三年。回纥行营所经免今岁租。赐内外官阶、勋、爵。
给功臣铁券，藏名于太庙，图形于凌烟阁。吐蕃陷陇
右诸州。八月，仆固怀恩反。九月壬寅，裴遵庆宣慰仆
固怀恩于汾州。乙丑，泾州刺史高晖叛附于吐蕃。十
月庚午，吐蕃陷邠州。辛未，寇奉天、武功，京师戒严。壬
申，雍王适为关内兵马元帅，郭子仪副之。癸酉，渭北
行营兵马使吕日将及吐蕃战于盩厔，败之。乙亥，又
战于盩厔，败绩。丙子，如陕州。丁丑，次华阴。丰王珙有

人高玉反。十一月壬寅，广州市舶使吕太乙反，逐其
节度使张休。十二月辛未，刘晏宣慰上都。甲午，至自
陕州。乙未，苗晋卿、裴遵庆罢。检校礼部尚书李岘为
黄门侍郎、“同中书门下平章事。”丙申，放承宏于华州。
吐蕃陷松、维二州，西原蛮陷道州。

二年正月丙午，诏“举堪御史、谏官、刺史、县令者。”乙卯，
立雍王适为皇太子。癸亥，刘晏、李岘罢。右散骑常侍
王缙为黄门侍郎，太常卿杜鸿渐为兵部侍郎、同中
书门下平章事。郭子仪兼河东副元帅。二月辛未，仆
固怀恩杀朔方军节度留后浑释之。癸酉，朝献于太
清宫。甲戌，朝享于太庙。乙亥，有事于南郊。己丑，大赦。
“赐内外官阶、爵，《武德功臣》子孙予一人官。成都、《灵武》
元从三品以上加赐爵一级，馀加一阶；宝应功臣三
品以上官，一子仍赐爵一级，馀加阶、勋两转；五品以
上为父后者勋两转。”三月辛丑，给复河南府二年。甲
子，盛王琦薨。四月甲午，禁钿作珠翠。五月，洛水溢。六
月丁卯，有星陨于汾州。七月庚子，初税青苗。己酉，李
光弼薨。八月丙寅，王缙为侍中，都统河南、淮南、山南
东道节度行营事。壬申，王缙罢侍中。癸巳，吐蕃寇邠
州，邠宁节度使白孝德败之于宜禄。九月己未，剑南
节度使严武及吐蕃战于当狗城，败之。是秋，有蜮。十
月丙寅，吐蕃寇邠州。丁卯，寇奉天，京师戒严。庚午，严
武克吐蕃盐川城。辛未，朔方兵马使郭晞及吐蕃战
于邠西，败之。是月，突厥寇丰州，守将马望死之。十一
月乙未，吐蕃军溃，京师解严。河西节度使杨志烈及
仆固怀恩战于灵州，败绩。癸丑，袁晁伏诛。免越州今
岁田租之半，给复温、台、明三州一年。十二月乙丑，高
玉伏诛。丙寅，众星陨。是岁，西原蛮陷邵州。

永泰元年正月癸巳，大赦，改元。是月，歙州人杀其刺
史庞濬。二月戊寅，党项羌寇冨平。庚辰，仪王璲薨。三
月庚子，雨水，冰。庚戌，吐蕃请和。辛亥，大风拔木。四月
己巳，自春不雨，至于是而雨。是夏，盩厔稆麦生。七月
辛卯，平卢、淄青兵马使李怀玉逐其节度使侯希逸。
八月庚辰，王缙为河南副元帅。仆固怀恩及吐蕃、回
纥、党项羌、浑奴刺寇边。九月庚寅，命百官观浮屠象
于光顺门。辛卯，太白经天。甲辰，吐蕃寇醴泉、奉天。党
项羌寇同州，浑奴刺寇盩厔，京师戒严。己酉，屯于苑。
郭子仪屯于泾阳。丁巳，同华节度使周智光及吐蕃
战于澄城，败之。智光入于鄜州，杀其刺史张麟，遂焚
坊州。十月，沙陀杀杨志烈。己未，吐蕃至邠州，与回纥
寇边。辛酉，寇奉天。癸亥，寇同州。乙丑，寇兴平。丁卯，回
纥、党项羌请降。癸酉，郭子仪及吐蕃战于灵台，败之，
京师解严。闰月辛卯，朔方副将李怀光克灵州。辛亥，
剑南西山兵马使崔旴反，寇成都，节度使郭英乂奔
于灵池，普州刺史韩澄杀之。癸丑，敛民赀作浮屠供。
大历元年二月，吐蕃遣使来朝。壬子，杜鸿渐为山南
西道、剑南东西川、邛南西山等道副元帅。三月癸未，
剑南东川节度使张献诚及崔旴战于梓州，败绩。七
月癸酉，洛水溢。九月辛巳，吐蕃陷原州。十一月甲子，
大赦，改元，给复流民归业者三年。十二月己亥，有彗
星出于瓠瓜。癸卯，周智光反，杀虢州刺史庞充。是冬，
无雪。郑王邈为“天下兵马元帅。”

二年正月丁巳，郭子仪讨周智光。己未，同华将李汉
惠以同州降。甲子，周智光伏诛。淮西节度使李忠臣
入于华州。戊寅，给复华、同二州二年。八月壬寅，杀驸
马都尉姜庆初。九月甲寅，吐蕃寇灵州。乙卯，寇邠州。
郭子仪屯于泾阳，京师戒严。乙丑，昼有星流于南方。
是秋，桂州山獠反。十月戊寅，朔方军节度使路嗣恭
及吐蕃战于灵州，败之。京师解严。十一月辛未，雨，木
冰。壬申，京师地震。

三年。二月癸巳，商州兵马使刘洽杀其刺史殷仲卿。
三月乙巳朔，日有食之。五月乙卯，追号齐王倓为皇
帝，兴信公主女张氏为皇后。癸亥，地震。六月壬寅，幽
州兵马使朱希彩杀其节度使李怀仙，自称留后。闰
月庚午，王缙兼幽州、卢龙军节度使。七月壬申，泸州
刺史杨子琳反，陷成都，剑南节度留后崔宽败之，克
成都。子琳杀夔州别驾张忠。戊寅，吐蕃遣使来朝。八
月己酉，吐蕃寇灵州。丁卯，寇邠州，京师戒严。戊辰，邠
宁节度使马璘及吐蕃战，败之。庚午，王缙兼河东节
度使。九月丁丑，济王环薨。壬午，吐蕃寇灵州，朔方将
白元光败之。壬辰，又败之于灵武。戊辰，京师解严。十
二月辛酉，泾原兵马使王童之谋反，伏诛。

四年正月甲戌，杀颍州刺史李岵。二月乙卯，杜鸿渐
罢副元帅。丙辰，京师地震。三月，遣御史税商钱。甲戌，
免京兆今岁税。五月丙戌，京师地震。六月戊申，王缙
罢副元帅、都统。七月癸未，降死罪，流以下原之。十月
丁巳，大雾。十一月辛未，禁畿内弋猎。壬申，杜鸿渐罢。
癸酉，元载权知门下省事。甲戌，吐蕃寇灵州，朔方军
节度留后常谦光败之。丙子，左仆射裴冕同中书门
下平章事。癸巳，裴冕兼河南、淮西、山南东道副元帅十二月戊戌，裴冕薨。是岁，广州人冯崇道、桂州人朱
济时反，容管经略使王翃败之。

五年正月辛卯，凤翔节度使李抱玉为河西、陇右、山
南西道副元帅。三月癸酉，内侍监鱼朝恩有罪自杀。
丙戌，以昭陵皇堂有光，赦京兆、关辅。四月庚子，湖南
兵马使臧玠杀其团练使崔灌。己未，有彗星出于五
车。五月己卯，彗星出于北方。六月己未，以彗星灭，降
死罪，流以下原之。录魏徵、王珪、李靖、辛𪟝、房元龄、杜
如晦之后。是岁，湖南将王国良反，及西原蛮寇州县。
六年二月壬寅，李抱玉罢山南西道副元帅。三月，王
翃败梁崇牵，克容州。四月戊寅，蓝田、西原地陷。《禁大》
“竭凿六破锦及文纱、吴绫为龙凤、麒麟、天马、辟邪
者。”五月戊申，杀殿中侍御史陆珽、成都府司录参军
事李少良、大理评事韦颂。

七年二月庚午，江州江溢。五月乙酉，大雨雹，大风拔
木。乙未，以旱，大赦，减膳撤乐。是秋，幽州卢龙将李怀
瑗杀其节度使朱希彩，经略军副使朱泚自称留后。
十月乙亥，以淮南旱，免租庸三之二。十一月庚辰，免
巴、蓬、渠、集、壁、充、通、开八州二岁租庸。十二月丙寅，雨
土。有长星出于参。

八年。正月甲辰，诏“京官三品以上及郎官、御史，岁举
刺史、县令一人。”五月辛卯，郑王邈薨。壬寅，赦京师。癸
卯，降死罪，流以下原之。八月己未，吐蕃寇灵州，郭子
仪败之于七级渠。甲子，废华州屯田，给贫民。九月壬
午，循州刺史哥舒晃反，杀岭南节度使吕崇贲。戊子，
诏京官五品以上、两省供奉官、郎官、御史言事。十月
庚申，吐蕃寇泾、邠。丙寅，朔方兵马使浑瑊及《吐蕃》战
于宜禄，败绩。泾原节度使马璘及《吐蕃》战于潘原，败
之。

九年二月辛未，徐州兵乱，逐其刺史梁乘。四月壬辰，
大赦。十月壬申，信王瑝薨。乙亥，凉王璿薨。壬辰，降京
师死罪，流以下原之。

十年正月丁酉，昭义军兵马使裴志清逐其节度使
薛崿，叛附于田承嗣。壬寅，寿王瑁薨。戊申，田承嗣反。
癸丑，承嗣陷洺州。乙卯，剑南西川节度使崔宁及吐
蕃战于西山，败之。二月乙丑，田承嗣陷卫州，刺史薛
雄死之。辛未，封子述为睦王；逾，郴王；连，恩王；遘，鄜王；
造，忻王；暹，韶王；运，嘉王；遇，端王；遹，循王；通，恭王；逵，原
王逸，雅王。丙子，河阳军乱，逐三城使常休明。三月甲
午，陕州军乱，逐其观察使李国清。四月癸未，河东节
度使薛兼训等讨田承嗣，给复昭义五州。二年甲申，
大雨雹，大风拔木。五月乙未，魏博将霍荣国以磁州
降。甲寅，大雨雹，大风拔木，震阙门。六月甲戌，成德军
节度使李宝臣及田承嗣战于冀州，败之。七月己未，
杭州海溢。八月己丑，田承嗣寇磁州。九月壬寅，降京
师死罪，流以下原之。壬子，吐蕃寇临泾。癸丑，寇陇州。
丙辰，李抱玉败之于义宁。丁已，马璘又败之于百里
城。十月辛酉朔，日有食之。甲子，昭义军节度使李承
昭及田承嗣战于清水，败之。丙寅，贵妃独孤氏薨。丁
卯，追册为皇后。十一月丁酉，魏博将吴希光以瀛州
降。丁未，岭南节度使路嗣恭克广州，哥舒晃伏诛。
十一年正月庚寅，田承嗣降。辛亥，崔宁及吐蕃战，败
之。五月，汴宋都虞候李灵耀反，杀濮州刺史孟鉴。七
月庚寅，田承嗣寇滑州，永平军节度使李勉败绩。八
月甲申，淮西节度使李忠臣、河阳三城使马燧及李
勉讨李灵耀。闰月丁酉，太白昼见。九月乙丑，李忠臣、
马燧及李灵耀战于郑州，败绩。十月乙酉，战于中牟，
败之。壬辰，忠臣又败之于西梁固。壬寅，淮南节度使
陈少游及李灵耀战于汴州，败之。丙子，田承嗣以兵
援灵耀，李忠臣败之于匡城。甲寅，灵耀伏诛。

十二年。三月庚午，赦田承嗣。辛巳，元载有罪伏诛，贬
王缙为括州刺史。四月壬午，太常卿杨绾为中书侍
郎，礼部侍郎常衮为门下侍郎、“同中书门下平章事。”
癸巳，诏“谏官献封事勿限时，侧门论事者随状面奏。
六品以上官言事投匦者，无勒副章。”丁酉，吐蕃寇黎、
雅二州，崔宁败之。是月，金州人卓英璘反。六月乙巳，
英璘伏诛。给复金州二年。丁未，以旱降京师，死罪，流
以下原之。七月己巳，杨绾薨。丙子，诏尚书御史大夫、
左右丞、侍郎举任刺史者。九月庚午，吐蕃寇坊州。是
秋，河溢。十一月壬子，山南西道节度使张献恭及吐
蕃战于岷州，败之。十二月丁亥，崔宁及吐蕃战于西
山，败之。是岁，恒、定、赵三州地震。冬无雪。

十三年正月戊辰，回纥寇并州。癸酉，河东节度留后
鲍防及回纥战于阳曲，败绩。二月庚辰，代州刺史张
光晟及回纥战于羊虎谷，败之。四月甲辰，吐蕃寇灵
州，常谦光败之。十月己丑，禁京畿持兵器捕猎。是岁，
郴州黄岑山崩。

十四年“二月癸未，魏博节度使田承嗣卒，其兄子悦
自称留后。三月丁未，汴宋将李希烈逐其节度使李
忠臣，自称留后。五月辛酉，不豫，诏皇太子监国。是夕，

长子。母曰章敬皇太后吴氏。以开元十四年十二月
十三日生于东都上阳宫。初名俶，年十五，封广平王。
元宗诸孙百馀，上为嫡皇孙。宇量弘深，宽而能断，喜
惧不形于色，仁孝温恭，动必由礼。幼而好学，尤专《礼》
《易》，元宗钟爱之。禄山之乱，京城陷，贼从肃宗蒐兵灵
武，以上为天下兵马元帅。时朝廷草创，兵甚寡弱，上
推心示信，招怀流散，比至彭原，兵众数万。及肃宗回
幸凤翔，时房琯、郭子仪继战不利，贼锋方锐，屡来寇
袭。上选求勇干，频挫其锋，圣虑遑宁，士心大振。及师
进讨，百官辞送，步出阙门，方始乘马。回纥叶护王子，
率兵入助，勇冠诸蕃，上接以优恩，结为兄弟。故香积
之战，贼徒大败，遂委西京而遁。虽子仪、嗣业之奋命，
由上恩信结于士心，故人思自效。既收京城，令行禁
止，民庶安堵，秋毫不犯，耆老欢迎，对之歔欷。闻贼残
众，犹保陕郊，即日长驱，东趋虢洛。新店之后，一战大
捷，庆绪之党，十歼七八。数旬之间，河南底定，两都恢
复，二圣回銮，统率之功，推而不受。肃宗还京，大赦，改
封楚王。乾元元年三月，改封成王。四月庚寅，立为皇
太子，改名豫。上元末年，两宫不豫，太子往来侍疾，躬
尝药膳，衣不解带者久之。及承监国之命，流涕从之。
宝应元年四月，肃宗大渐，所幸张皇后无子，后惧上
功高难制，阴引越王系于宫中，将图废立。乙丑，皇后
矫诏召太子，中官李辅国、程元振素知之，乃勒兵于
凌霄门，俟太子至，即卫从太子入飞龙厩，以俟其变。
是夕，勒兵于三殿，收捕越王系及内官朱光辉、马英
俊等，禁锢之，幽皇后于别殿。丁卯，肃宗崩，元振等始
迎上于九仙门，见群臣，行监国之礼。己巳，即皇帝位
于柩前。甲戌，诏：“国之大事，戎马为先。朝有旧章，亲贤
是属。故求诸必当，用制于中权；存乎至公，岂惭于内
举。特进、奉节郡王适可天下兵马元帅。”乙亥，以兵部
尚书、判元帅、行军闲厩等使李辅国进号尚父，飞龙
闲厩副使程元振为右监门将军，流宦官朱光辉、啖
庭瑶、陈仙甫等于黔中。五月己卯朔，以李辅国为司
空兼中书令，馀如故。辛卯，制曰：“三年之丧，天下达礼，
苟或变革，何以教人？朕遘此闵凶，攀号罔极。公卿固
请，俾听朝务。斩焉缞绖，痛贯心灵，岂可便议公除，遽
移谅暗。昨见所司仪注，今月十三日大祥，十五日从
吉。仰凭遗制，又欲抑予，窃惟哀思，深谓未可。其百寮
并以此释服。朕将继《武丁》之道，《素冠》之诗，恭默再周，
不忍权夺。凡庶在位，宜悉哀怀。”宰臣苗晋卿等三十
表，请依遗制，方听政。丙戌，嗣鲁王宇改封邹王，奉节
郡王适进封鲁王，李光弼进封临淮王。贬礼部尚书
萧华为陕州司马。改行乾元钱，重棱小钱一当二，重
棱大钱一当三。丙申，以户部侍郎元载同中书门下
平章事，充度支转运使。改《乾元》大小钱并一当一。丁
酉，御丹凤楼，大赦。子仪、光弼、李光进诸道节度使，并
加实封。四月十七日立功人并号“宝应功臣”，内外文
“武官三品已上进爵，四品已下加阶。诸州防御使并
停内外官三考一转。益昌郡王邈进封郑王，延庆郡
王迥进封韩王；故庶人皇后王氏、故庶人太子瑛、鄂
王珤、光王琚并宜复封号；棣王琰、永王璘并与昭雪；
建昌王追封齐王，崇恩王追封卫王，灵昌王追封郓
王。”壬寅，以来瑱复为襄州刺史、山南东道节度使。六
月己酉朔，百寮临于西宫，上不视朝。自是每朔望如
之，迄于山陵。凡人臣有事辞见，先临西宫，然后诣朝。
改豫州为“蔡州”，避上名也。侍中苗晋卿以老疾，请三
日一入中书，从之。己未，罢尚父李辅国判元帅行军
及兵部尚书、闲厩节使。辅国请逊位。辛酉，以辅国为
博陵王，罢中书令，许朝朔望。壬申，以通州刺史刘晏
为户部侍郎、兼御史大夫、京兆尹，充度支、转运、盐铁、
诸道铸钱等使。秋七月己卯朔。辛巳，观军容使鱼朝
恩封冯翊郡开国公，宦官程元振为镇军大将军、保
定郡开国公。乙酉，襄州刺史裴义长流费州，赐死于
蓝田驿。庚寅，诏“不许匦使阅投匦人文状。赐道州司
马敬羽自尽。”来瑱自襄州来朝，郭子仪自河中来朝。
八月己酉朔，自七月不雨，至此月癸丑方雨。庚午夜，
西北有赤光，亘大，贯紫微，渐移东北，弥漫半天。贬太
子少傅李遵为袁州刺史。台州贼袁晁陷台州，连陷
浙东州县。九月丁丑朔，鲁王适改封雍王。以山南东
道节度使来瑱为兵部尚书、同中书门下平章事，节
度如故。程元振进封邠国公。丙申，右仆射、山陵使裴
冕贬施州刺史。戊戌，回纥登里可汗率众来助国讨
逆，令御史大夫尚衡宣慰之。甲午，太州至陜州二百
馀里，黄河清，澄澈见底。甲午，秘书监韩颖、中书舍人
刘烜配流岭表，寻赐死，坐狎呢李辅国也。冬十月辛
酉，诏“天下兵马元帅、雍王”统河东、朔方及诸道行营
回纥等兵十馀万讨史朝义，会军于陕州。加朔方行
营节度使、大宁郡王仆固怀恩同中书门下平章事。
丁卯夜，盗杀李辅国于其第，窃首而去。戊辰，元帅、雍
王率诸军进发，留郭英乂、鱼朝恩镇陕州。壬申，王师次洛阳北郊。甲戌，战于横水，贼大败，俘斩六万计。史
朝义奔翼州。乙亥，雍王奏收东京、河阳、汴、郑、滑、相、魏
等州。乙酉，陕西节度使郭英乂权知东京留守。丁酉，
伪恒州节度使张忠志以赵、定、深、恒、易五州归顺。以
忠志检校礼部尚书、恒州刺史，充成德军节度使，赐
姓名曰“李宝臣。”于是河北州郡悉平。贼范阳尹李怀
仙斩史朝义首来献请降。十二月庚戌，太子太师、邠
国公韦见素薨。辛未，仆固怀恩为“尚书左仆射，兼中
书令、灵州大都督府长史、河北副元帅”、邛州新置镇
南军。是岁，江东大疫，死者过半。吐蕃陷我临洮、秦、成、
渭等州。二年春正月丁亥朔。甲午，户部尚书、兼御史
大夫、都统淮南节度观察等使、越国公李峘卒。国子
祭酒、兼御史大夫、京兆尹刘晏为吏部尚书、“同中书
门下平章事，度支诸使如故。”壬寅，制“开府仪同三司、
行兵部尚书、同中书门下平章事、充山东道节度观
察处置等使、上柱国、颍国公来瑱削在身官爵，长流
播州，寻赐死于路。”闰月戊申，以史朝义下降将李宝
臣为检校礼部尚书、兼御史大夫、恒州刺史、清河郡
王，充成德军节度使薛嵩为检校刑部尚书、相州刺
史、相卫等州节度使李怀仙检校兵部尚书、兼侍中、
武威郡王；幽州节度使田承嗣检校户部尚书、魏州
刺史、雁门郡王、魏博等州都防御使。二月甲午，回纥
登里可汗辞归蕃。三月甲辰朔，襄州右兵马使梁崇
义杀大将李昭，据城自固，乃授崇义襄州刺史、山南
东道节度使。丁未，袁傪破袁晁之众于浙东。元宗、肃
宗归祔山陵，自三月一日废朝，至于晦日，百寮素服
诣延英门通名起居。四月戊寅朔，太州依旧为华州，
太阴县为华阴县。庚辰，河南副元帅李光弼奏，“生擒
袁晁，浙东州县尽平。”辛巳，群臣请上尊号。五月癸卯
朔。丙寅，尚书省试制举人，命左右丞、侍郎对试赐食
如旧仪。太常卿杜鸿渐奏：“婚葬合给卤簿，望于国立
大功及二等已上亲则给，馀不在给限。”从之。六月癸
酉朔。癸未，以陈郑、泽潞节度使李抱玉检校司空，封
武威郡王；河中节度使王昂检校刑部尚书，封䢵国
公；同华节度使李怀让检校工部尚书，同日入省，宰
相送上。甲申，以前淮西节度使王仲昇为右羽林大
将军、兼御史大夫。六军将军兼大夫自仲昇始也。甲
午，观军容使鱼朝恩自陕州入朝，上御达礼门，命公
卿百寮观兵马。同华节度使李怀让自杀，为程元振
所构。秋七月壬寅朔。戊申，群臣上尊号曰“宝应元圣
文武皇帝”，御含元殿受册。壬子，御宣政殿宣制，改元
曰广德，大赦天下，常赦不原者咸赦除之。安禄山、史
思明亲族应在诸道，一切原免。不问民户，三丁免一
丁庸，租税依旧每亩二升。男子二十，成丁五十，入老
元帅雍王兼尚书令。河北副元帅仆固怀恩加太保。
回纥登里可汗进徽号功臣，皆赐铁券，藏名太庙，画
像凌烟阁。刺史、县令自今后改转刺史以“三年为限，
县令四年为限，员外及摄试不得釐务。”丁巳，仆固玚
兼御史大夫，充朔方行营节度。是月，吐蕃大寇河、陇，
陷我秦、成、渭三州，入大震关，陷兰、廓、河、鄯、洮、岷等州。
盗有陇右之地。八月，以荆南节度使李岘为宗正卿。
九月壬戌朔，仆固怀恩拒命于汾州，遣宰臣裴遵庆
往宣抚之。己丑，吐蕃寇泾州，刺史高晖以城降，因为
吐蕃乡导。冬十月庚午朔。辛未，高晖引吐蕃犯京畿，
寇奉天、武功、盩厔等县。蕃军自司竹园渡渭，循南山
而东。丙子，驾幸陕州。上出苑门，射生将王献忠率四
百骑叛，胁丰王已下十王归京，从官多由南山诸谷
赴行在。郭子仪收合散卒，屯于商州。丁丑，次华州，官
吏藏窜，无复储拟。会鱼朝恩领神策军自陕来迎，驾
乃幸朝恩军。戊寅，吐蕃入京师，立广武王承宏为帝，
仍逼前翰林学士于可封为制封拜。辛巳，车驾至陕
州。子仪在商州，会六军使张知节、乌崇福、长孙全绪
等率兵继至，军威遂振。旧将王甫诱聚京城恶少，齐
击街鼓于朱雀街，蕃军震慑，狼狈奔溃。庚寅，子仪收
京城。壬辰，以宰臣元载判天下元帅行军司马，京兆
尹兼吏部侍郎严武为黄门侍郎，朗州刺史第五琦
为京兆尹、兼御史大夫。癸巳，以郭子仪为京留守。高
晖闻吐蕃溃，以三百骑东奔，至潼关，为关守李伯越
所杀。十一月辛丑朔，太常博士柳伉上疏，以“蕃寇犯
京师，罪由程元振，请斩之以谢天下”，上甚嘉纳，以元
振有保护之功，削在身官爵，放归田里。十二月甲长，
宦官市舶使吕太一逐广南节度使张体緃下，大掠
广州。丁亥，车驾发陕郡还京。辛卯，鄂州大风，火发江
中，焚船三千艘，焚居人庐舍二千家。甲午，上至自陕
州。乙未，以侍中苗晋卿为太保，黄门侍郎、同平章事
裴遵庆为太子少傅，并罢知政事；宗正卿、梁国公李
岘为黄门侍郎、同中书门下平章事。丙申，放广武王
承宏于华州，一切不问。丁酉，朔方行营节度使仆固
玚为帐下枭首来献。怀恩闻玚死，烧营遁入吐蕃，朝
臣称贺，上不悦曰：“朕之凉德，信不及人，致勋臣颠覆，
用增愧恧，何至贺焉！”程元振自三原县衣妇人服入京城。京兆府擒之以闻，乃下御史台鞫问。吐蕃陷松
州、维州、云山城、笼城。

二年春正月己亥朔。壬寅，御史台“以程元振狱状闻，
配流溱州。既行，追念旧勋，特矜遐裔，令于江陵府安
置。”甲辰，复置京畿观察使，以御史中丞领之。癸卯，尚
书右丞颜真卿为刑部尚书、兼御史大夫，充朔方宣
慰使。癸亥，吏部尚书、同平章事、度支转运使刘晏为
太子宾客；黄门侍郎、同平章事李岘为太子詹事，并
罢知政事。以前右散骑常侍王缙为黄门侍郎，太常
卿杜鸿渐为兵部侍郎，并同中书门下平章事。罢度
支使，以户部侍郎第五琦专判度支及诸道盐铁、转
运、铸钱等使。甲子，元帅、尚书令雍王三上章让皇太
子。第五琦奏“诸道置常平仓使司，量置本钱和籴”，许
之。丁卯，司徒兼中书令郭子仪充河“东副元帅、河中
等处观察，兼云州大都督、单于镇北大都护。”二月己
巳朔，册天下兵马元帅、尚书令、雍王适为皇太子。癸
酉，上亲荐献大清宫、太庙。乙亥，祀昊天上帝于圆丘，
即日还宫。戊寅，以丰州刺史裴冕为左仆射、兼御史
大夫，充东都、河南、江南、淮南转运使。己未，第五琦开
决汴河。五月丁酉朔。戊午，敕“中书、门下两省加置散
骑常侍四员，官为正三品。”庚申，罢岁贡孝悌、力田、童
子等科。甲子，禁钿作珠翠等，委所司切加捉搦。癸未，
制“太保兼中书令、灵州大都督府长史、单于镇北副
大都护、充朔方节度、关内度支营田盐池押诸蕃部
落副大使、知节度事、六城水运使、河北副元帅、上柱
国、大宁郡王仆固怀恩，先任灵州大都督府长史、单
于镇北副元帅、朔方节度使宜并停，其太保、兼尚书
令、大宁郡王如故。”七月己酉朔，河南副元帅、太尉兼
侍中、临淮王李光弼薨于徐州，废朝三日。判度支第
五琦兼京兆尹、御史大夫。八月丁卯，宰臣王缙为侍
中，持节都统河南、淮西、淮南、山南东道节“度行营事，
进封太原郡公，固让侍郎”，从之。宰相杜鸿渐判门下
省事。癸巳，王缙兼领东京留守。九月乙未朔。丙申，诏
征河中兵讨吐蕃，将发，是夜，军众諠噪，劫节度使崔
寓家财及民家财产殆尽，皆重装而行，吏不能禁。自
七月大雨未止，京城米斗直一千文。蝗食田。丙午，河
东节度使辛云京检校尚书右仆射、同中书门下平
章事、太原尹、北京留守。己酉，江南西道观察、洪州刺
史张镐卒。辛亥，河东副元帅、中书令、汾阳郡王郭子
仪加太尉，充北道邠宁、泾原河西已东通和吐蕃及
朔方招抚使；陈郑泽潞节度使李抱玉进位司徒，充
南道通和吐蕃使、凤翔秦陇临洮东观察使。子仪三
表恳让太尉，许之。己未，剑南节度严武攻拔吐蕃当
狗城，破蕃军七万。尚书左丞杨绾知东京选，礼部侍
郎贾至知东都举。两都分举选，自至始也。辛酉，以太
子詹事李岘为吏部尚书、兼御史大夫、知江南东西
及福建道选事，并观农宣慰使，仍命洪州刺史李勉
副知选事。是秋，蝗食田殆尽，关辅尤甚，米斗千钱。冬，
十月，丙寅，仆固怀恩引吐蕃二万寇邠州，节度使白
孝德闭城拒守。丁卯，寇奉天，京师戒严。先锋郭晞斩
贼营于邠州西，俘斩数百计。子仪屯泾阳，蕃军挑战，
子仪不出。甲申，河南尹苏震卒。剑南严武奏收吐蕃
盐井城。十一月，乙未，怀恩与蕃军自溃，京师解严。丁
未，子仪自泾阳入觐，诏宰臣百寮迎之于开远门，上
御安福寺待之。十二月乙丑，加子仪关内河中副元
帅，兼尚书令，吏部侍郎畅璀为左散骑常侍、河中尹。
子仪三表让尚书令，词情恳切，优诏从之。丁卯夜，星
流如雨。戊辰，子仪于都省领副元帅事，宰臣百寮送，
仍令射生五百骑戎服自光范门送至省门，右仆射
郭英乂以乐迎之，是日，便赴奉天。是岁，户部计帐管
户二百九十三万三千一百二十五，口一千六百九
十二万三百八十六。

永泰元年春正月癸巳朔，制曰：“叶五纪者，建号以体
元，授四时者布和而顺气，天心可见，人欲是从，爰立
大中之道，式受惟新之命。朕嗣膺下武，获主万方，顾
以薄德，乘兹艰运，戎麾问罪，今已十年。饮至策勋，惟
凶渠之授首；劳师黩武，岂人主之用心。军役屡兴，干
戈未戢，茫茫士庶，毙于锋镝，皇穹以朕为子，苍生以
朕为父，至德不能被物，精诚不能动天，俾我生灵，沦
于沟壑，非朕之咎，孰之过欤？”朕所以驭朽悬旌，坐而
待曙，劳怀罪己之念，延想安人之策。亦惟群公卿士，
百辟庶寮，咸听朕命，协宣乃力，履清白之道，还淳素
之风，率是黎元，归于仁寿，君臣一德，何以尚兹？迺者
刑政不修，惠化未洽，即尽财力，良多“抵犯，静惟哀矜，
实轸于怀。今将大振纲维，益明惩劝，肇举改元之典，
弘数在宥之泽。可大赦天下，改广德三年为永泰元
年。”是日，雪盈尺。戊申，泽潞李抱玉兼凤翔陇右节度
使，兼南道通和吐蕃、凤翔秦陇临洮已东观察处置
等使，仍命四镇行营节度使马璘为副和吐蕃使。癸
丑，罢岐州之凤翔县，并入天兴县。乙卯，左散骑常侍
高适卒。戊午，剑南节度使严武加检校吏部尚书，山南节度使张献诚加检校工部尚书。以前太子少保
王玙为太子少师，前袁州刺史李遵为太子少保，听
朝朔望。二月甲子夜，雷霆震击。丁丑，内出宫女千人、
品官六百人守洛阳宫。戊寅，党项羌寇富平，焚定陵
寝殿。庚辰，仪王璲薨，诸陵署复隶太常寺。戊子，河西
党项、永定等十二州部落内属，请置宜、芳等十五州，
许之。三月壬辰朔，诏“左仆射裴冕、右仆射郭英乂、太
子少傅裴遵庆检校太子少保白志贞、太子詹事臧
希让、左散骑常侍畅璀、检校刑部尚书王昂、高升、检
校工部尚书崔涣、吏部侍郎李季卿王延”昌、礼部侍
郎贾至、泾王傅吴令瑶等十三人，并集贤院待诏。上
以勋臣罢节制者，京师无职事，乃合于禁门书院，间
以文儒公卿，宠之也。仍特给飧本钱三千贯。庚子夜，
降霜，水有冰。岁饥，米斗千钱，诸谷皆贵。丙午，凤翔李
抱玉让司徒，从之，授左仆射、同平章事。庚戌，吐蕃请
和。诏“宰臣元载、杜鸿渐与”蕃使同盟于兴唐寺。辛亥，
大风㧞木。是春，大旱，京师米贵，斛至万钱。夏四月己
巳乃雨。戊子，太保致仕苗晋卿薨。庚寅，剑南节度使、
检校吏部尚书严武卒。五月癸丑，以尚书右仆射、定
襄郡王郭英乂为成都尹、御史大夫，充剑南节度使。
是月，麦稔。判度支第五琦奏请“十亩税一亩，效古什
一而征”，从之。六月癸亥，吏部尚书李岘南选回至江
陵，贬衢州刺史。自春无雷，至此月甲申，大风而雷。代
州置代北军，平州置柳城，析通州石鼓县置巴渠县。
秋七月辛卯朔，淄青节度使侯希逸为副将李怀玉
所逐。制以郑王邈为平卢、淄青节度大使，令怀玉权
知留后事。以久旱，遣近臣分录京城诸狱系囚。甲午，
昇平公主出降驸马都尉郭暧。庚子，雨。时久旱，京师
米斗一千四百，他谷食称是。八月乙亥，河南道副元
帅、泾原节度使马璘封扶风郡王。九月辛卯，太白经
天。丁酉，仆固怀恩死于灵州之鸣沙县。时怀恩诱吐
蕃数十万寇邠州，客将尚品息赞、磨尚悉东赞等寇
奉天、醴泉。党项羌、浑奴刺寇同州及奉天，逼凤翔府
盩厔县，京师戒严。时以星变，羌人入寇，内出《仁王佛
经》两轝，付资圣、西明二佛寺，置百尺高座讲之。及寇
逼京畿，方罢讲。己酉，郭子仪自河中至，进屯泾阳，李
忠臣屯东渭桥，李光进屯云阳，马璘、郝玉屯便桥，骆
奉仙、李伯越屯盩厔，李抱玉屯凤翔，周智光屯同州，
杜冕屯坊州，上亲率六军屯苑内。庚戌，下诏亲征。内
官鱼朝恩上言，“请括私马。”京城男子悉单衣团结，塞
京城二门之下。士庶大骇，有逾垣凿窦出城者，吏不
能禁。自丙午至甲寅，大雨，平地水流。丁巳，吐蕃大掠
京畿男女数万计，焚庐舍而去。同华节度周智光以
兵追击于澄城，破贼万计。冬十月己未，复讲《仁王经》
于资圣寺。吐蕃至邠州，与回纥相遇，复合从入寇。辛
酉，逼奉天。癸亥，党项攻同州，焚州民庐舍。丁丑，郭子
仪说谕回纥，令与吐蕃疑贰。庚辰，子仪先锋将白元
光合回纥军击吐蕃之众于灵台县之西原，斩首五
万级，俘获人畜凡三百里不绝。辛巳，京师解严。壬午，
仆固怀恩大将仆固名臣以千骑来降。诏税百官钱，
市绢十万以赏回纥。乙酉，回纥首领胡禄都督来朝。
癸卯，朔方将李回方奏收灵武郡。丁亥，分宣、饶、歙户
口，于秋浦县置池州，分信州弋阳置贵溪县。闰十月
辛卯，以京兆少尹黎干为京兆尹。丙午，封朔方大将
孙守亮等九人为异姓王，李国臣等十三人为同姓
王。丁亥，百寮上表，以“军兴急于粮饷，请纳职田以助
费”，从之。戊申，进封渭北节度使李光进为“武威郡王。”
以刑部侍郎路嗣恭检校工部尚书、兼御史大夫、灵
州大都督府长史，充关内副元帅，兼知朔方节度等
使。剑南节度使郭英乂为其检校西川兵马使崔旴
所杀。卭州柏茂林、泸州杨子琳、剑南李昌巙皆起兵
讨旴。蜀中乱。十一月，宰臣河南都统王缙请减诸道
军资钱四十万贯，修洛阳宫，从之。十二月己酉，敕：“如
闻诸州承本道节度、观察使牒，科役百姓，致户口雕
敝。此后委转运使察访以闻。”

二年春正月丁巳朔，大雪，平地二尺。壬申，减子孙袭
实封者半租，永为常式。乙酉，制：“治道同归，师氏为上。
化人成俗，必务于学，俊造之士，皆从此途。国之贵游，
罔不受业。修文行忠信之教，崇祇庸孝友之德，尽其
师道，乃谓成人。然后扬于王庭，敷以政事，征之以理，
任之以官，寘于周行，莫匪邦彦，乐得贤也，其在兹乎！”
朕志承理体，尤重儒术，先王设教，敢不虔行。顷以边
境多虞，急于经略，太学空设，诸生盖寡。弦诵之地，寂
寥无声；函丈之间，殆将不扫。上庠及此，甚用悯焉。今
㝢县人宁，文武并备，方投戈而讲艺，俾释菜以行礼，
使四科咸进，六艺复兴，神人以和，风化寖美，日用此
道，将无间然。其诸道节度观察都防“御等使，朕之腹
心，久镇方面，眷其子弟，为奉义方，修德立身，是资艺
业。恐干戈之后，学校尚微，僻居远方，无所咨禀，负经
来学，宜集京师。其宰相朝官六军诸将子弟，欲得习

学生员数，所习经业，供承粮料，增修学馆，委本司条
奏以闻。”丙戌，以户部尚书刘晏充东都、京畿、河南、淮
南、江南东西道、湖南、荆南、山南东道转运、常平、铸钱
盐铁等使。以户部侍郎第五琦充京畿、关内、河东、剑
南西道转运、常平、铸铁、盐铁等使。至是，天下财赋始
分理焉。二月丁亥朔，释奠于国学，赐宰臣百官飧钱
五百“贯于国学食。”壬辰，镇南都护依旧为安南都护
府。乙未，贬刑部尚书颜真卿为峡州员外别驾，以不
附元载，载陷之于罪也。壬子，命黄门侍郎、同平章事
杜鸿渐兼成都尹，持节充山南西道、剑南东川等道
副元帅，仍充剑南西川节度使，以平郭英乂之乱也。
以四镇行营节度使马璘兼邠州刺史。癸丑，以山南
西道节度使、梁州刺史张献诚兼充剑南东川节度
观察使，邛州刺史柏茂林充邛南防御使，剑南西山
兵马使崔旴为茂州刺史，充剑南西山防御使，从杜
鸿渐请也。三月辛未，张献诚与崔旴战于梓州，为旴
所败，仅以身免。夏四月辛亥，诏“尚书省郎中授中州
刺史，员外郎授下州刺史，为定制。”五月丙辰，税青苗
地钱，使殿中侍御韦光裔诸道税地回，是岁得钱四
百九十万贯。自乾元已来，天下兵用，百官俸钱折，乃
议于天下地亩青苗上量配税钱，命御史府差使征
之，以充百官俸料。每年据数均给之，岁以为常式。六
月戊戌，以淮南节度使崔回检校尚书右仆射。自春
旱，此月庚子始雨。丁未，日重轮，其夜月重轮。秋七月
辛酉，检校兵部尚书、衢州刺史李岘卒。自五月大雨，
洛水泛溢，漂溺居人庐舍二十坊。河南诸州水。加荆
南节度使卫伯玉检校工部尚书。癸未，太庙二室芝
草生。八月丁亥，国子监释奠，复用牲牢。《上元》二年，诏
诸祠献熟，至是，鱼朝恩请复旧制。壬寅，以茂州刺史
崔旴为成都尹、兼御史大夫、剑南西川节度行军司
马，邛南防御使、邛州刺史柏茂林为邛南节度使，从
杜鸿渐所请也。癸卯，太子少保裴遵庆为吏部尚书，
吏部尚书崔寓为太子少傅。甲辰，以开府仪同三司、
右监卫大将军、观军容宣慰处置使、神策军兵马使、
上柱国、冯翊郡开国公鱼朝恩加内侍监、判国子监
事，充鸿胪礼宾等使，进封郑国公。辛亥，以检校礼部
尚书裴士淹充礼仪使。九月庚申，京兆尹黎干以京
城薪炭不给，奏“开漕渠，自南山谷口入京城，至荐福
寺东街，北抵景风、延喜门入苑，阔八尺，深一丈。”渠成，
是日上幸安福门以观之。丙子，宣州刺史李佚坐赃
二十四万贯，集众杖死，籍没其家。冬十月癸未朔。己
丑，宗正卿吴王祇奏上皇室《永泰新论》二十卷，太常
博士柳芳撰。和蕃使杨济与蕃使论位藏等来朝。丙
申，令宰臣宴论位藏于中书省。十一月甲寅，乾陵令
于陵署得赤兔以献。丙辰，诏：“古者量其国用而立税
典，必于经费，由之重轻。公田之籍，可谓通制。履亩而
税，斯诚弊法。所期折中，以便于时。亿兆不康，君孰与
足？故爱人之体，先以博施；富国之源，必均节用。”朕自
临宸极，比属艰难，常欲阐淳朴之风，守冲俭之道。每
念黎庶，思致和平。而边事犹殷，戎车屡驾，军兴取给，
皆出邦畿。九伐之师，尚勤王略，千金之费，重困吾人。
乃者遵冉有之言，守周公之制，什而“税一，务于行古。
今则编户流亡，而垦田减税，计量入之数，甚倍征之
法，纳隍之惧，当宁轸怀，虑失三农，忧深万姓，务从省
约，稍冀蠲除，用申勤恤之怀，以救惸嫠之敝。京兆府
今年合征八十二万五千石，数内宜减放一十七万
五千石，青苗地头钱宜三分取一。”在京诸司官员，久
不请俸，颇闻艰辛，其“诸州府县官及折冲府官职田，
据苗子多少，三分取一，随处粜货，市轻货以送上都，
纳青苗钱库以助均给百官。”甲子，日长至，上御含元
殿，下制大赦天下，改永泰二年为大历元年。十二月
己亥，彗起匏瓜，其长尺馀，犯宦者星。癸卯，同华节度
使周智光专杀陕州监军张志斌。前虢州刺史庞充，
据华州谋叛，是冬，雪。

二年春正月壬子朔。丁巳，密诏关内、河东副元帅郭
子仪治兵讨周智光。壬戌，贬智光为沣州刺史。甲子，
以兵部侍郎张仲光为华州刺史、潼关防御使，大理
卿敬括为同州刺史、长春宫等使。是日，周智光帐下
将斩智光并子元耀、元干三首传之以献。己巳，诏潼
关置兵三千。癸酉，诏：“天文著象，职在于畴人；谶纬不”
经，蠹深于疑众。盖有国之禁，非私家所藏。虽裨灶明
征，子产尚推之人事；玉彤必验，景略犹寘于典刑。况
动皆讹谬，率是矫诬者乎？故圣人以经籍之义，资理
化之本，侧言曲学，寔紊大猷，去左道之乱政，俾彝伦
而攸叙。自四方多故，一纪于兹，或有妄庸，辄陈休咎，
假造符命，私习星历，共肆穷乡之辩，“相传委巷之谭，
作伪多端，顺非侥泽，荧惑州县，诖误闾阎，坏纪挟邪，
莫逾于此。其元象器局、《天文图书》《七曜历》《太一雷公
式》等，私家不合辄有。今后天下诸州府，切宜禁断，本
处分明榜示，严加捉搦。先藏蓄此等书者，敕到十日内送官，本处长史集众焚毁。限外隐藏，为人所告者，
先决一百，留禁奏闻。所告人有官即与超资注拟，无
官者给赏钱五百贯，两京委御史台处分。各州方面
勋臣，洎百寮庶尹，罔不诚亮王室，𥳑于朕心，无近憸
人。慎乃有位，端本静末，其诫之哉。”丁丑，昇魏州为大
都督府。戊寅，敕同、华两州，顷因盗据，民力凋残，宜给
复二年，一切蠲免。庚辰，禁王公、宗子、郡县主之家，不
得与“军将婚姻交好，委御史台察访弹奏。”二月壬午，
幸昆明池踏青。丙戌，封华州牙将姚怀为感义郡王，
李延俊为承化郡王，以斩智光之功也。郭子仪自河
中来朝。癸卯，宰臣元载、王缙、左仆射裴冕、户部侍郎
第五琦、京兆尹黎干各出钱三十万，置宴于子仪之
第。三月辛亥夜，大风。丁巳，河中府献元狐。汴宋节度
使田神功来朝。戊辰，贬太子少保李遵永州司马，坐
赃也。甲戌，鱼朝恩宴子仪、宰相、节度度支使、京兆尹
于私第。乙亥，子仪亦置宴于其第。戊寅，田神功宴于
其第。时以子仪元臣，寇难渐平，蹈舞王化，乃置酒连
宴，酒酣，皆起舞，公卿大臣列坐于席者百人。子仪、朝
恩、神功一宴费至十万贯。夏四月己亥，以江南西道
都团练观察等使、洪州刺史李冕为京兆尹，刑部侍
郎魏少游为洪州刺史、兼御史大夫、江西观察团练
等使。庚子，宰臣、内侍鱼朝恩与吐蕃同盟于唐兴寺。
丙午，加田神功检校右仆射。癸酉，以工部侍郎徐浩
为广州刺史、岭南节度观察使。六月戊戌，山南剑南
副元帅杜鸿渐自蜀入朝。壬寅，荆南节度使卫伯玉
封城县郡王。癸卯，御史大夫王翊卒。秋七月戊申朔，
以右散骑常侍于休烈为检校工部尚书、知省事。时
方面勋臣昇八座者，多非正员，朝命正员者以“知省
事”为名。以中书舍人张延赏检校河南尹。丙寅，以剑
南西川节度行军司马崔旴、剑南节度观察等使、遂
州刺史杜济为剑南东川节度观察等使，以杭州刺
史张伯仪为安南都护。癸酉，析道州延唐县置大历
县。甲戌酉时，有白气竟天。八月庚辰，凤翔节度使李
抱玉来朝。壬午，月入氐。丙戌，渤海朝贡。辛卯，潭、衡水
灾。丙申，月犯毕。壬寅，太常卿、驸马都尉姜庆初得罪，
赐自尽。敕陵庙署复隶宗正寺。九月戊申朔，岁星守
东井七日。甲寅，吐蕃寇灵州，进寇邠州。诏子仪率师
三万，自河中镇泾阳，京师戒严。戊午夜，白雾起西北，
竟天。子仪移镇奉天。乙丑昼，有大流星出于午，没于
亥。命左丞李涵宣慰河北。荧惑犯南斗。辛未，靺鞨使
来朝。桂州山獠陷州城，刺史李良遁去。十月戊寅，灵
州奏“破吐蕃二”万。京师解严。甲申，减京官职田三分
之一给军粮。乙酉，醴泉出于栎阳，饮之愈疾。回纥、党
项使来朝。癸卯，上御紫宸殿，策试茂才异行、安贫乐
道、孝悌力田、高蹈不仕等四科举人。十一月庚申，改
黄门侍郎依旧为门下侍郎。诏曰：“《春秋》以九命作上
公，而谓之宰臣者，三公之职。汉制，中书令出纳诏命，
典司枢密。侍中上殿称制，参议政事。”魏晋已还，益重
其任，职有关于公府，事不系于尚书，虽陈启沃之谋，
未专宰臣之称，所以委遇斯大，品秩非崇。至于国朝，
实执其政，当左辅右弼之寄，总代天理物之名，典领
百寮，陶镕景化，岂可具瞻之地，命数不加，固当进以
等威，副其佥属。其侍中中书令宜昇“入正二品，门下、
中书侍郎昇入正三品。”壬戌夜，月晕南北河东井，镇
星入舆鬼，久之方散。甲子，月去轩辕一尺。己丑，率百
官、京城士庶出钱以助军。壬申，京师地震自东北来，
其声如雷。十二月甲申，凤翔李抱玉来朝。丁酉，太原
节度使辛云京来朝。荧惑入壁垒。戊戌，黑气如尘，竟
北方。是秋，河东、河南、淮南、浙江东西、福建等道五十
五州奏“水灾。”

三年春正月丙午朔。辛亥，剑南西川罢乾州，管招武、
宁远二县。壬子夜，月掩毕。甲子，册新罗国王《金干运》
母为太妃。甲戌，以工部侍郎蒋涣为尚书左丞，江西
团练观察使、苏州刺史韦元甫为尚书右丞，左丞李
涵、右丞贾至并为兵部侍郎。乙亥，永和公主薨。二月
己卯，以常州刺史李栖筠苏州刺史、兼御史中丞、浙
西团练观察使。壬午，邠宁节度使马璘来朝。三月乙
巳朔，日有蚀之。壬申，割恒州卫唐县置沍州，以灵寿、
恒阳隶之。夏四月戊寅，以山南西道节度使、邓国公
张献诚为“检校户部尚书”，以疾辞位也。右羽林将军
张献恭为梁州刺史、兼御史中丞，充山南西道节度
观察使，兄献诚所荐也。壬寅，滑亳节度使令狐彰加
检校工部尚书。剑南西川节度使、兼御史大夫崔旴
来朝。五月戊申，加崔旴检校右散骑常侍。乙卯，追谥
故齐王倓为承天皇帝，兴信公主亡女张氏为恭顺
皇后，祔葬。辛酉，改桂州临源县为全义县。癸酉，以左
散骑常侍崔昭为京兆尹。是日，地震。戊辰，以剑南西
川节度使崔旴检校工部尚书，改名宁。宁为柏茂林、
杨子琳所攻，宁既入朝，子琳乘虚袭据成都府。朝廷
忧之，即日诏宁还成都。庚午，以邛州刺史鲜于叔明

壬辰，幽州节度使、检校侍中、幽州大都督府长史李
怀仙为麾下兵马使朱希彩所杀。庚子，淮南节度使、
检校尚书左仆射、知省事、扬州大都督府长史、赵国
公崔圆卒。闰月己酉，郭子仪加司徒。庚申，宰臣充河
南副元帅王缙兼幽州节度使。以尚书右丞韦元甫
扬州大都督府长史、兼御史大夫，充淮南节度观察
等使。丁卯，以幽州节度副使、试太常卿朱希彩知幽
州留后。遣兵部侍郎李涵兼御史大夫，使河北宣慰，
以幽州乱故也。庚午，相州薛嵩、魏州田承嗣、恒州李
宝臣并加左右仆射。七月壬申，崔宁弟宽攻破杨子
琳，收复成都府。是月，五星并聚于东井。《占》曰：“中国之
利也。”乙亥，王缙赴镇州。八月己未，月掩毕。辛酉，月入
东井。壬戌，吐蕃十万寇灵武，荧惑犯太微垣。丁卯，吐
蕃寇邠州，京师戒严。戊辰，邠宁节度使马璘破吐蕃
二万于邠州。御史大夫崔涣为税地青苗钱使，给百
官俸钱不平，诏尚书左丞蒋涣按鞫，贬崔涣为道州
刺史。庚午，河东节度使、检校左仆射、太原尹、同中书
门下平章事辛云京卒。门下侍郎、同中书门下平章
事，兼幽州“长史、持节河南副元帅、都统河南淮西山
南东道诸节度行营、兼幽州卢龙等军节度使、太微
宫使、弘文馆大学士，兼东都留守、齐国公王缙兼太
原尹、北都留守，充河东军节度；馀官使并如故。”辛未，
以门下侍郎、同中书门下平章事山剑副元帅，太清
宫使、崇元馆大学士杜鸿渐兼东都留守。九月壬申，
郭子仪自河中移镇奉天。岁星入舆鬼。丁丑，济王环
薨。荧惑入太微垣。壬午，吐蕃寇灵州。甲申，以尚书左
丞蒋涣为华州刺史，充镇国军、潼关防御使。丙戌，检
校户部尚书、知省事、邓州国公张献诚卒。丁亥，工部
尚书赵国珍卒。庚寅，以前华州刺史张重光为尚书
左丞。壬辰，灵州将白元光破吐蕃二万于灵武。戊戌，
灵武奏“破吐蕃六万，百寮称贺，京师解严。”冬十月甲
寅，朔方留后、灵武大都督府长史常让光加检校工
部尚书。乙未，以京兆尹李勉为广州刺史，充岭南节
度使。丁卯，子仪自奉天来朝。十一月丁亥，幽州留后
朱希彩为幽州长史，充幽州卢龙节度使。癸巳，加廊
下百官厨料，增旧五分之一。十二月壬寅，道州刺史
崔涣卒。己酉，以邠宁节度使马璘为泾原节度，移镇
泾州，其邠宁割隶朔方军。邠州将吏以烧马坊为乱，
兵马使段秀实斩其凶首八人，方定。

四年春正月庚午朔。甲戌，大风。乙亥，大雪，平地盈尺。
甲申，日有蚀之。子仪回河中。戊子，敕有司“定王公士
庶每户秋钱分上中下三等。”宗室颍州刺史李岵专
杀，法司以议亲，宜赐自尽。乙未，福建观察使李承昭
请徙汀州于长汀县之白石村，从之。黑衣大食国使
朝贡。二月乙巳，以泸州刺史杨子琳为陕州刺史。乙
卯，宰臣杜鸿渐让山剑副元帅，从之。丙辰夜，地震，有
声如雷者三。辛酉，以湖南都团练观察使、衡州刺史
韦之晋为潭州刺史，因是徙湖南军于潭州。江西团
练使魏少游来朝。三月壬申，诏曰：“计人而置官，度事
而付任，因时立制，损益在焉。吏足以理人，人足以奉
吏，则官称其禄，禄当其秩，然后上下相乐，公私不匮。
昔汉光武时及魏太和中，并减吏员，兼省乡邑，致理
之道，此其一隅。今连岁治戎，天下凋瘵，京师近甸，烦
苦尤重，比屋流散，念之恻然。”人寡吏多，困于供费，欲
其苏息，不可得也。设令廉耻守分，以奉科条，犹有禄
廪之烦，役使之弊，而况贪猾纵欲，而动逾典章，作威
以虐下，厚敛以润己“者乎？古者县置大夫一员，足以
为治，奚必贰佐分掌而后治耶！且京畿户口，减耗大
半，职员如旧，何以堪之？岂可以重困之人，供不给之
费，使人不倦？其在变通制事之宜，式从省便。其京兆
府、长安、万年宜各减丞一员，尉两员，馀县各减丞尉
一员，馀委吏部条件处分。”吏部尚书裴遵庆为右仆
射，刘晏改吏部尚书。庚寅，江西团练使魏少游封赵
国公。丙申，复置仙州。夏四月壬寅，陕州虞邑县复为
安邑县，虢州天平县复为湖城县。五月丙戌，京师地
震。辛卯，以仆固怀安女为崇徽公主，嫁回纥可汗，仍
令兵部侍郎李涵往册命。六月丁酉，以太子詹事臧
希让检校工部尚书，充渭北节度；以渭北节度李光
进为太子太保。辛亥，昇辰州为都督府，析辰、巫、溪、锦、
业等州置团练观察使。秋七月己丑，以沣州刺史崔
瓘为潭州刺史、湖南凤翔移镇盩、厔。凤翔军忿发，纵
兵大掠，数日方止。己亥，废仙州，襄城、叶县隶汝州。诏
罢鱼朝恩观军容使。己巳，朝恩自缢而死。戊寅，诏“定
京兆府户税、夏税上田亩”税六升，下田四升，秋税上
田亩五升，下田三升，荒田开垦者二升。己丑，敕：“唐虞
之际，内有百揆，庶政惟和。至于宗周，六卿分职，以倡
九牧。《书》曰：‘龙作纳言，帝命惟允’。《诗》云：‘仲山甫，王之喉
舌’。皆尚书之任也。虽西汉以二府分理，东京以三公
总务，至于领录天下之纲，综核万事之要，邦国善否
出纳之由”，莫不处正于会府也。令仆以综详朝政，丞郎以弥纶国典，法天地而分四序，配星辰而统五行，
元本于是乎在。九卿之职，亦中台之辅助，小大之政，
多所关决。自王室多难，一纪于兹，东征西伐，略无宁
岁。内外荐费，征求调发，皆迫于国计，切于军期，率于
权便。裁之新书，从事且救当时之急，殊非致理“之道。
今外虞既平，罔不率俾，天时人事，表里相符，将明画
一之法，大布维新之命，陶甄化源，去末归本。魏晋有
度支尚书，校计军国之用。国朝但以郎官署领，办集
有馀，时艰之后，方立便额。参佐既众，簿书转烦，终无
弘益，又失事体。其度支使及关内河东山南西道剑
南西川转运常平盐铁等使，宜停。礼仪之本，职在奉
常，往年置使，因循未改，有乖旧制，实旷司存。委太常
卿自举本职，其使宜停。”汉朝丞相与公卿已下，五日
一决事，帝亲断可否。且国之安危，不独注于将相，考
之理乱，固亦在于庶官。尚书侍郎，左右丞及九卿，参
领要重，朕所亲倚，固当朝夕进见，以之匡益也。并宜
详校所掌，具陈“损益。如非时宜，须有奏议，亦听诣阁
请对，当亲览其意，择善而从。朕受昊天之成命，承累
圣之鸿业，齐心涤虑，夙夜忧劳。顾以不敏不明，薄于
德化，致使旧章多废，至理未弘，其心愧耻，终食三叹。
虽诏书屡下，以申振恤，且朝典未举，犹深郁悼。思与
百辟卿士，励精于理，俾国经王道，可举而行，各宜承
式，以恭尔位。诸州置屯亦宜停。”于是悉以度支之务
委于宰相。辛卯，以兵部侍郎贾至为京兆尹。以京西
兵马使李忠臣为凤翔尹，代皇甫温。温移镇陕州。庚
子，湖南都团练使崔灌为都团练观察使。癸未，诏：“至
理之代，先德后刑，上欢然以临下，下欣然而奉上，祸
乱不作，法令可施。去圣久远，薄于教化，简书填委，狱
讼烦兴，苛吏舞文，冤人致辟，思欲刷耻改行，厥路无
由，岂天地父母慈爱之意也！”朕主三灵之重，托群后
之上，夕惕若厉，不敢荒宁。内访卿士，外咨方岳，日不
暇给，八年于兹。而大道淳风，郁而不振。四郊多垒，连
岁备边，师旅在外，役费尤广，赋役转输，疾耗吾人，困
竭无聊，穷斯滥矣。下庶暗昧，不见刑网，戎士在军，未
习法令，犯禁抵罪，其徒实繁。狴犴之间，未详事实，吏
议不决，动淹时月，伤沮和气，屡彰咎征。此皆朕之不
明，教之未至，上失其道，而绳下以刑，敢不罪己，以答
灾眚。人者君之支体，害之则君有所伤；刑者教之辅
助，失之则人无所措。虑有冤滥，惨然忧伤。用明慎罚
之典，“俾弘在宥之泽。其天下见禁囚死罪降从流，流
已下释放。左降流人移隶等，委司奏听进止。如闻州
县官比来率意恣行麤杖，不依格令，致使殒毙，深可
哀伤，频有处分，仍闻乖越。自今已后，非灼然蠹害，不
得辄加非礼，所司严加纠察以闻。”先是，皇姨弟薛华
因酒色之忿，手刃三人，弃尸于井，事发系狱，赐自尽，
故有是诏。八月丙申朔，自夏四月连雨至此月，京城
米斗八百文，官出米二万石，减估而粜，以惠贫民。己
卯，虎入长寿坊元载家庙，射生将周皓引弩毙之。冬
十月乙卯，以汝州刺史孟皞为京兆尹。十一月辛未，
禁畿内弋猎。乙亥，门下侍郎、同中书门下平章事、卫
国公杜鸿渐卒。丙子，以左仆射、翼国公裴冕同中书
门下平章事，充东都留守、河南淮南淮西山南东道
副元帅。十二月乙未，敕“左右补阙、拾遗，内供奉员左
右各置两员，馀罢之。”戊戌，裴冕卒。辛酉，敕“京兆府税
宜分作两等，上等每亩税一斗，下等税六升，能耕垦
荒地者税二升。”

五年春正月乙丑朔。辛卯，以陜州节度使皇甫温判
“凤翔尹，充凤翔河陇节度使；凤翔节度使李抱玉判
梁州事，充山南西道节度使。”壬申，河南尹张延赏兼
御史大夫，充东都留守。罢河南、淮西、淮南、山南东道
副元帅，所管军隶东都留守。二月戊戌，李抱玉为其
兵马使臧玠所杀。“玠据潭州为乱，沣州刺史杨子琳”、
道州刺史裴虬、衡州刺史杨济各出军讨玠。乙巳夜，
岁入轩辕。丙午，复置先农马祖坛祀之。丁未，封幽州
节度使朱希彩为高密郡王。己未夜，彗起五车，长三
丈。庚申，宰臣太原尹王缙入朝。五月辛未，刑部侍郎
黎干为桂州刺史、桂管防御经略招讨观察等使。己
卯夜，彗起北方，其色白。庚辰，贬礼仪使、礼部尚书裴
士淹为处州刺史，户部侍郎、判度支第五琦为饶州
刺史，皆鱼朝恩党也。元载既诛朝恩，下制罢使，仍放
黜之。癸未，以羽林大将军辛京杲为潭州刺史、湖南
观察使。甲申，西北白气竟天，徙置当、悉、相、静、恭五州
于山险要害地，备吐蕃也。六月己未，彗星始灭。赦天
下见禁囚徒。秋七月丁卯，以浙东观察使、越州刺史、
御史大夫薛兼训为检校工部尚书、太原尹、北都留
守，充河东节度使。是月，京城米斗一千文。八月辛卯，
宰臣元载上疏，请置中都于河中府，秋杪行幸，春中
还京，以避吐蕃侵寇之患。疏入不报。载疏大旨，以关
辅、河东等十州户税入奉京师，创置精兵五万，以威
四方，“辞多捭阖”，欲权归于己也。九月丁丑，以宣歙、池

来朝。十二月乙未，改巫州为溆州，业州为蒋州。
六年春正月己未朔。戊寅，于鄜州之析城置肃戍军。
二月乙酉，御史大夫敬栝卒。夏四月丁巳，上御宣政
殿试制举人，至夕，策未成者，令太官给烛，俾尽其才。
己未，沣州刺史杨子琳来朝，赐名猷。丁丑，改泉州为
充州。戊寅，诏：“纂组文绣，大害女红。今师旅未息，黎元
空虚，岂可使淫巧之风，有亏常制。其绫锦花文所织
盘龙、对凤、麒麟、狮子、天马、辟邪、孔雀、仙鹤、芝草、万字、
双胜、透背及大”“绵竭凿六破已上，并宜禁断。其长
行高丽白锦、大小花绫锦，任依旧例织造，有司明行
晓谕。”五月癸卯，以河南尹张延赏为御史大夫。秋七
月乙巳，月掩毕。八月乙卯，淮南节度使韦元甫卒。丙
辰，以东都副留守常休明为检校左散骑常侍、河阳
三城使。夏旱，此月己未始雨。庚午，以御史大夫张延
赏为扬州大都督府长史、淮南节度使。丙午，以苏州
刺史、浙江观察使李栖筠为御史大夫。丁丑，获白兔
于太极殿之内廊。庚辰夜，月入紫微垣。九月壬辰夜，
荧惑犯哭星。自八月连雨，害秋稼。戊申，于轮台置静
塞军。辛亥，荧惑人壁垒。冬十月壬午，沧州置横海军。
十一月己亥，文单国王婆弥来朝，献驯象一十一。壬
寅夜，月入太微，又掩氐。十二月己未，江西观察使、检
校刑部尚书魏少游卒。庚午，制以文单王婆弥为开
府仪同三司、试殿中监。是岁春旱，米斛至万钱。
七年春正月癸未朔。戊子，于魏州顿丘县置沣州，以
顿丘县之观城店置观城县，以张之清丰店置清丰
县，并割魏州之临黄县并隶澶州，以其州临清县之
张桥店置永济县。乙未，月犯轩辕。庚子，以检校户部
尚书路嗣恭为洪州刺史、兼御史大夫、江西观察使。
辛丑，太常卿杨绾兼充礼仪使。甲辰，回纥使出鸿胪
寺，劫掠坊市，吏不能禁止。复三百骑犯金光、朱雀等
门。是日，皇城诸门皆闭，慰谕之方止。二月。甲寅，以兵
部侍郎李涵为苏州刺史、兼御史中丞，充浙西观察
使。镇星临太微。戊午夜，月掩天关。三月壬辰，诏谏议
大夫置四员为定。四月甲寅，回纥王子李秉义卒，归
国宿卫，赐名也。五月乙酉，雨雹，大风折树。丙戌夜，月
入太微。辛卯，徙忻州之七圣容于太原府之紫微宫。
乙未，诏：“跻于道者，化淳而刑措；善于理者，纲举而网
疏。朕涉道未弘，烛理多昧，常亦遐想太古，高挹元风，
保合太和，在宥天下，盖德薄而未臻也。是用因时以
设教，便俗以立防，务尽平恕，用申哀恤”，又化浅而多
犯也。加以边虞未戢，徭赋适繁，荒废之际，寇攘斯起。
遂令圜土嘉石之下，积有系囚；竹章牙简之中，困于
法吏。属盛阳之候，大暑分蒸，仍念狴牢，何堪郁灼？“所
以汨伤和气，感致咎征，天道人事，岂相远也。如闻天
下诸州，或𠎝时雨，首种不入，宿麦末登，哀我矜人，何
时不恐，皆由朕过，益用惧焉，惕然忧嗟，深自咎责。所
以减膳撤乐，别居齐宫，祷于神明，冀获嘉应。仲夏之
月，静事无为，以助晏阴，以弘长养，断薄刑，决小罪，麦
秋至，继长增高，宜顺乎天意，可大赦天下。见禁囚徒，
罪无轻重，一切释放。”癸亥，以检校礼部尚书蒋涣充
东都留守。六月庚戌朔，有司言日蚀，阴云不见。丁丑，
诏诫薄葬不得造假花果及金手脱宝钿等物。秋七
月癸巳，回纥蕃客夺长安县令邵说所乘马，人吏不
能禁。八月庚戌，赐北庭都护曹令忠姓名曰李元忠。
九月乙未，工部尚书于休烈卒。冬十月壬子，上畋于
苑中，矢一发贯二兔，从臣皆贺。辛未，以权知幽州卢
龙节度留后朱泚检校左散骑常侍，充幽州卢龙节
度使。丙子，以太府卿吕崇贲为广州都督，充岭南节
度使。十一月庚辰，诏：“自顷蕃戎入寇，巴南屡多征役，
其巴、逢、渠、集、壁、充、通、润等州，宜放二年租庸。”甲申，以
福建观察使李承昭为礼部尚书、华州刺史李琦为
福州刺史、福建都团练观察使。辛卯，以岭南节度李
勉为工部尚书。十二月丙寅，雨土。是夜，长星出于参。
辛未，滑州置永平军。壬子，禁铸铜器。癸酉，大雪。是秋，
稔。回纥、吐蕃、大食、渤海、室韦、靺鞨、契丹、奚、牂牱、康国、
石国并遣使朝贡。

八年春正月丁丑朔。壬午，昭义军节度、检校右仆射、
相州刺史薛嵩卒。癸卯，敕“天下青苗地头钱每亩十
五文，率京畿三十文，自今一例十五文。京官三品已
上，郎官、御史每年各举一人，堪为刺史、县令者。”甲子，
御史大夫李栖筠弹吏部侍郎徐京五品以上，各上
封事言政得失。是岁，大有年。己丑夜，太白入太微。甲
午，东都留守蒋琼兼知东都贡举。戊戌，以辰锦观察
使李昌巙为桂州刺史、桂管防御观察使。大鸟见武
功，肉翅狐首，四足有爪，爪长四尺三寸，毛赤如蝙蝠，
群鸟随而噪之，神策将张白芬射毙以献。冬十月癸
卯，魏博田承嗣加同平章事。丁巳夜，月掩毕。吐蕃寇
泾州、邠州。甲子，子仪先锋将浑瑊与吐蕃战于宜禄，
我师不利，瑊与泾原马璘极力追蹑，蕃军溃去。乙丑，
以江西观察使路嗣恭为广州刺史，充岭南节度使封翼国公；以浙东观察使、越州刺史陈少游为扬州
大都督府长史，充淮南节度使。戊辰，郭子仪奏“破吐
蕃十万”，百寮称贺。十月己卯夜，月入羽林。癸巳，月入
太微。十一月壬寅朔。庚戌，汴宋节度使田神功来朝。
辛酉，淮西节度使李忠臣来朝。十二月癸酉，月入羽
林，自冬无雪。是岁，《大有年》。

九年春正月庚子朔。壬寅，汴宋节度使、太子少师、检
校尚书右仆射、兼御史大夫、汴州刺史田神功卒。沣
朗两州镇遏使、沣州刺史杨猷擅浮江而下，至鄂州，
诏许赴汝州，遂溯汉而上，复、郢、襄等州皆闭城拒之。
二月己丑，以田神功弟神玉权知汴宋留后。癸巳，郭
子仪自邠州来朝，李抱玉自凤翔来朝。三月丙午，禁
畿内渔猎采捕，自正月至五月晦，永为常式。戊子，以
沣州刺史杨猷为洮州刺史。丁卯，幽州徐浩、薛邕违
格，并停知选事。壬申，永平军节度使、检校右仆射、滑
州刺史、霍国公令狐彰卒，遗表荐刘晏、李勉代己。丙
子，以工部尚书李勉兼御史大夫、滑州刺史，充永平
军节度、滑亳观察等使。夏四月戊申，乾陵上仙观之
尊殿有双鹊衔紫泥，补殿之隙缺，凡十五处。戊午，以
太仆卿吴仲孺为鄂州刺史、鄂岳沔等州团练观察
使。五月乙酉，贬吏部侍郎徐浩明州别驾，薛邕歙州
刺史，京兆尹杜济杭州刺史，皆坐典选也。以太府卿
于颀为京兆尹。辛卯，郑王邈薨，赠昭静太子。壬辰，曲
赦京城系囚。癸卯，诏“赦天下系囚，死罪降从流，流已
下并放。”六月，陇州华亭县置义宁军。癸亥，户部侍郎、
判度支韩滉奏“安邑盐池生乳盐。”是夏，城奉天以备
蕃寇。秋七月己卯，太白入东井。乙未，月掩毕。八月甲
寅，诏吏部尚书刘晏知三铨选事。己未，吐蕃寇灵武。
庚午，灵武奏蕃军退去。辛未，幽州节度使朱泚弟滔
率五千骑来朝，请河西防秋。诏千骑迓于国门，许自
皇城南面出开远门，赴泾州行营。九月癸酉，临晋公
主薨。壬午，岭南节度使、广州刺史吕崇贲为步将哥
舒晃所杀。癸未，晋州男子《郇谟》以麻辫发，持竹筐及
苇席，哭于东市，请进三十字，如不称旨，请裹尸于席
筐。上召见赐衣，馆之禁中，内二字曰“监团”，欲去诸道
监军、团练使也。丁亥，贬左巡使、殿中侍御史杨护，以
其抑郇谟而不上闻也。戊子，诏节度朱泚加检校户
部尚书，封怀宁郡王。夏四月丁丑，月入太微。己卯，以
桂管观察使黎干为京兆尹、兼御史大夫。甲申，中书
舍人常衮率两省官一十八人诣阁请论事，诏三人
引，各尽所怀。乙酉，诏郭子仪等大阅兵师，以备吐蕃。
壬辰，诏赦大辟已下系囚，无轻重释放。乙未，华阳公
主薨，上悲惜之，累日不听朝，宰臣抗疏陈请之。庚戌，
废沍州。庚申，诏度支使支七十万贯，转运使五十万
贯和籴，岁丰谷贱也。乙丑，诏：“四海之内，方协大宁，西
戎无厌，独阻王命，不可忘战，尚劳边事。朕顷以兵革
之后，军国空耗，躬率节俭，务勤农桑。上元储休，仍岁
大稔，益用多愧，不知其然。”虽属此人和，近于家给，而
边谷未实，戎备犹虚。因其天时，思致丰积，将设平粜，
以之馈军。然以中都所供，内府不足，租充常入之数，
岂齐倍馀之收。其在方面荩臣，成兹大计。其佐公家
之急，以资塞下之储。每道岁有防秋兵马，其淮“南四
千人，浙西三千人，魏博四千人，昭义二千人，成德三
千人，山南东道三千人，荆南二千人，湖南三千人，山
南西道二千人，剑南西川三千人，东川二千人，鄂岳
一千五百人，宣歙三千人，福建一千五百人。其岭南、
浙东、浙西，亦合准例。恐路远往来增费，各委本道每
年取当使诸色杂钱及回易利润赃赎钱等，每人计
二十贯，每道据合配防秋人数多少，都计钱数市轻
货送纳上都，以备和粜。仍以秋收送毕。”泾原节度使
马璘来朝。丙寅，加马璘尚书左仆射、知省事。璘讽将
士进状求宰相，故有是授。幽州节度使朱泚遣弟滔
奉表请自入朝，兼自率五千骑防秋，许之。诏所司筑
第待之。己卯，月掩南斗。庚辰，月入太微。秋七月甲辰，
月掩房，又入于羽林。久旱，京兆尹黎干历祷诸祠，未
雨，又请祷文宣庙。上曰：“丘之祷久矣。”八月辛未，以虢
州刺史宋晦为同州刺史，充长春宫营田等使。戊寅，
以陕州大都督府长史皇甫温为越州刺史，充浙东
观察使。辛卯，月掩轩辕。九月庚子，幽州节度使朱泚
来朝。乙巳，渭北节度使、坊州刺史臧希让卒。是秋，大
雨。冬十月壬申，信安王瑝薨。乙亥，梁王璿薨。以前宣
州刺史季光琛为右散骑常侍。十一月戊戌，大雪，平
地盈尺。庚子，以商州刺史李国清为陜州大都督府
长史，充陕州观察使。十二月庚寅，以中书舍人杨炎、
秘书少监韦肇并为吏部侍郎，中书舍人常衮为礼
部侍郎。壬辰，赦京师系囚，死罪降从流，流已下并释
放。

十年春正月乙未朔。己酉，昭义牙将裴志清逐其帅
薛崿，薛崿奔洺州，上章待罪，志清率众归田承嗣。壬
寅，寿王瑁薨。乙未，朱泚抗表乞留京师，西征吐蕃，请

人也。戊申，遣使慰谕田承嗣，令各守封疆，承嗣不奉
诏。壬子，充州复为果州。癸丑，田承嗣盗取洺州，又破
卫州。二月乙丑，盗杀卫州刺史薛雄。丙寅，罢辰、锦、溪、
奖五州经略使，复隶黔中。辛未，制“第四子述封睦王，
充岭南节度度支营田、五府经略观察处置等大使，
第五子逾可封郴王，充渭北鄜坊等州节度大使，第
六子连封恩王，第七子韩王回可充汴宋节度大使，
第八子遘可封鄜王，第十三子造封忻王，充昭义节
度大使；第十四子暹封韶王，十五子运封嘉王，十六
子遇封端王，十七子遹封循王，十八子通封恭王，十
九子达封原王，二十子逸封雅王，并可开府仪同三
司，不出阁。”丙子，以华州刺史李承昭为相州刺史、知
昭义兵马留后。时田承嗣尽盗入相、卫所管四州之
地，自署长吏。是日，河阳军乱，逐城使常休明，迫牙将
王惟恭为留后。军士大掠数日，休明奔东都。甲申，以
平卢淄青节度观察海运、押新罗渤海两蕃等使、检
校工部尚书，青州刺史李正己检校尚书左仆射，前
陇右节度副使、陇州刺史马燧为商州刺史，充本州
防御使。三月甲午，陕州军乱，逐观察使李国清，纵兵
大掠。国清卑词遍拜，将士方免祸，一夕而定。己巳，薛
崿、常休明至阙下，素服待罪。丁未，以左散骑常侍孟
皞为叶州刺史，充潼关防御使。庚戌，荧惑入壁垒。八
月，太常侍奏：“诸州府所用㪷秤，当寺给铜㪷秤，州府
依样制造而行。”从之。乙未，制“魏博节度使、开府仪同
三司、太尉、检校尚书左仆射、同中书门下平章事、魏
州大都督府长史、上柱国、雁门郡王田承嗣可贬永
州刺史。”仍诏河东、镇冀、幽州、淄青、淮西、滑亳、汴宋、泽
潞、河阳道出师进讨。甲申，大雨雹，暴风拔树，飘屋瓦，
落鸱吻，人震死者十之二，京畿损稼者七县。五月乙
未，田承祠部将霍荣国以磁州归。癸卯，剑南置昌州。
罢两都贡举。都集上都，停童子科。六月辛未，田承嗣
遣其党裴志清攻围冀州，为李宝臣所败。秋七月己
未，户部尚书畅璀卒。杭州大风，海水翻潮，溺州民五
千家，船千艘。八月丁卯，田承嗣上表请束身归朝。戊
子夜，月入太微。乙丑，田承嗣将卢子期攻磁州。九月
戊戌，荆南节度使卫伯玉来朝。壬寅，宥京城系囚。戊
申，回纥白昼杀人于市，吏捕之，拘于万年狱，其首领
《赤心》持兵入县，劫囚而出，斫伤狱吏。月晕、荧惑犯昴、
五车、参、东井等星。癸丑，吐蕃寇陇州，凤翔李抱玉击
退之。戊午，幽州节度使朱泚镇奉天。冬十月辛酉，日
有蚀之。癸亥，以商州刺史马燧检校左散骑常侍、河
阳三城使。甲子，昭义节度使李承昭与卢子期战于
磁州清水县，大破之，生擒子期以献。丙寅，贵妃独孤
氏薨，追赠曰“贞懿皇后。”己丑，尚书右仆射裴遵庆卒。
十一月辛卯，新平公主薨。丁酉，田承嗣、新署瀛州刺
史吴希光以城降。丁未，路嗣恭攻破广州，擒哥舒晃，
斩首以献。

十一年正月庚寅朔，田承嗣上表请罪。壬辰，遣谏议
大夫杜亚使魏州宣慰，许其自新。辛亥，剑南节度使
崔宁奏“大破吐蕃二十万，斩首万级，生擒首领一千
一百五十人，献于阙下。”二月癸亥，荆南节度使卫伯
玉卒于京师。戊子，河阳军复乱，大掠三日，监军使冉
廷兰率兵斩其乱首，方定。戊申，昌乐公主薨。辛亥，御
史大夫李栖筠卒。夏四月戊午朔。丙子，以浙西观察
使、苏州刺史、御史大夫李涵知台事，充京畿观察使。
己卯，以前淮南节度使、扬州大都督府长史、御史大
夫张延赏为江陵尹、兼御史大夫，充荆南节度使。五
月癸巳，以永平军节度使李勉为汴州刺史，充汴宋
等八州节度观察留后。时汴将李灵耀专杀濮州刺
史孟鉴，北连田承嗣，故命勉兼领汴州，授灵耀濮州
刺史，灵耀不受诏。六月戊戌，以李灵耀为汴州刺史，
充节度留后。秋七月戊子夜，暴澍雨，平地水深盈尺，
沟渠涨溢，坏坊民千二百家。庚寅，田承嗣兵寇滑州，
李勉拒战而败。八月丙寅，幽州节度使朱泚加同中
书门下平章事。李灵耀据汴州叛。甲申，命淮西李忠
臣、渭州李勉、河阳马燧三镇兵讨之。闰月丁酉，太白
经天。九月乙丑，李忠臣等进兵营郑州，灵耀之众来
薄战，淮西兵乱，乃退军于荥泽。戊辰，淄青李正己奏
取郓、濮二州。冬十月乙酉，忠臣等军破贼于中牟，进
军又败贼于汴州郭外，乃攻之。乙丑，承嗣遣侄悦率
兵三“万援灵耀。”丙午，淮西、河阳之师合击田悦营，其
众大败，悦脱身北走。灵耀闻悦之败，弃城遁走，汴州
平。丁未，滑将杜如江生擒灵耀而献。十二月丁亥，加
平卢、淄青节度使、检校尚书左仆射、青州刺史、饶阳
王李正己为检校司空、同中书门下平章事，成德军
节度使，太子太傅、检校尚书左仆射、陇西郡王李宝
臣检校司空、同中书门下平章事。庚寅，泾原节度使、
检校尚书左仆射、知省事、扶风郡王马璘卒。丁酉，以
泾原节度副使、试太常卿、张掖郡王段秀实权知河
东节度留后。北都留守薛兼训病故也。昭义节度使李承昭抗表称疾。以泽潞行军司马李抱玉权知磁
邢兵马留后。庚戌，加淮西节度、检校右仆射、安州刺
史、西平郡王李忠臣检校司空、同中书门下平章事，
仍兼汴州刺史。

十二年春正月甲寅朔。辛酉，以四镇、北庭。泾原节度
副使、知节度使事、张掖郡王段秀实为泾州刺史、兼
御史大夫，充本州团练使。月掩轩辕。渤海使献日本
国舞女十一人。癸酉夜，月掩心前大星，又入南斗魁。
京师旱，分命祈祷。二月戊子，淄青节度使李正己之
子纳为青州刺史，充淄青节度留后。丁未，以朗州刺
史李国清为黔州刺史、经略招讨观察使。三月乙卯，
河西陇右副元帅、凤翔怀泽潞秦陇等州节度观察
等使、兵部尚书、同中书门下平章事、潞州大都督府
长史、知凤翔府事、上柱国、凉国公李抱玉卒。壬戌，月
入太微。癸亥，以太原少尹、河南节度行军司马、权知
河东留后鲍防为太原尹、御史大夫，充北都留守、河
东节度使。戊辰夜，月逼心前星。庚午，左降官永州刺
史田承嗣复授魏博节度使，官并如故；承嗣侄悦子
绾、绪纶并复旧官。庚辰，宰相元载、王缙得罪下狱，命
吏部尚书刘晏讯鞫之。辛巳，制“中书侍郎、平章事元
载赐自尽，门下侍郎、平章事王缙贬括州刺史。”夏四
月壬午，以朝议大夫、守太常卿、兼修国史杨绾为中
书侍郎；尚书礼部侍郎、集贤院学士常衮为门下侍
郎，并同中书门下平章事。癸未，以右庶子潘炎为礼
部侍郎，贬吏部侍郎杨炎为远州司马，元载党也。谏
议大夫、知制诰韩洄、王定、包佶、徐璜，户部侍郎赵纵、
大理少卿裴翼、太常少卿王𬘘、起居舍人韩会等十
馀人，皆坐元载贬官也。给事中杜亚使魏州，赐田承
嗣铁券。癸巳，以前秘书监李揆为睦州刺史。揆故宰
相，为元载所忌，二十年流落丐食江、湖间，载诛，方得
为郡。又召颜真卿于湖州，亦载所忌，斥外也。乙未，月
掩心前星。丁酉，西川破吐蕃于望汉城，擒蕃将大笼、
官论器然以献。壬寅，以前商州刺史乌崇福为安南
都护、本管经略使。渤海、奚、契丹、室韦、靺鞨并遣使朝
贡。己酉，加京官料钱。文武班诸司共二千七百九十
六员，文官一千八百五十四员，武官九百四十二员，
岁加给一十五万六千贯，并旧给凡二十六万贯。以
关内副元帅兵马使浑城兼邠州刺史。五月辛亥，罢
天下州团练守捉使名。甲寅，诸道邸务在上都，名曰
“留后”，改为“进奏院。”丙辰夜，月入太微。辛酉，贬刑部尚
书王昂连州刺史。昂至万州卒。庚午，敕毁元载祖父
坟，剖棺弃骸，焚毁私庙主于大宁里。甲戌，以前安南
都护张伯仪为广州刺史、兼御史大夫，充岭南节度
使。六月癸巳，时小旱，上斋居祈祷，圣体不康，是日不
视朝。秋七月戊午，罢润州、丹阳军、苏州、常州军。己巳，
中书侍郎、同中书门下平章事、集贤殿崇文馆大学
士兼修国史杨绾卒。八月癸巳，赐东川节度使鲜于
叔明姓李氏。癸卯，宰臣让赐食。先是，元载、王缙辅政，
每日赐食，因为故事。至是，常衮等上表云：“飧钱已多，
更颁御膳，胡颜自安乞停赐食。”从之。甲辰，以湖州刺
史颜真卿为刑部尚书。乙巳，以久雨，宥常参百寮，不
许御史点班。九月乙卯，许以庶人礼葬元载。辛酉，以
泾原节度副使段秀实为四镇北庭行营、泾原郑棣
等节度使。庚午，吐蕃寇坊州，掠党项羊马而去。是秋，
宋、亳、陈、滑等州水。冬十月丁亥，户部侍郎、判度支韩
滉言解县两池生瑞盐，乃置祠，号宝应灵庆池。壬寅
夜，月掩昴，又入太微。乙巳，以滑州牙将刘洽为宋州
刺史。京兆尹黎干奏水损田三万一千顷，度支使韩
滉奏所损不多。兼渭南令刘藻曲附滉，亦云部内田
不损。差御史赵计检渭南田，亦附滉，云不损。上曰：“水
旱咸均，不宜渭南独免。”复命御史朱敖检之，渭南损
田三千顷。上叹息曰：“县令职在字人，不损亦宜称损，
损而不闻，岂有恤隐之意耶！”刘藻、赵计皆贬官。十一
月癸丑，太白临哭星。乙卯夜，月入羽林。癸酉，以右散
骑常侍萧昕为工部尚书。刑部尚书颜真卿献所著
《韵海镜源》三百六十卷。十二月丁亥，西川崔宁奏于
西山破吐蕃十万，斩首八千，生擒九百人。己亥，天下
仙洞灵迹禁樵捕。庚子，以幽州节度使朱泚兼陇右
节度副大使，权知河西泽潞行营兵马事。京兆尹请
修六门堰，许之。

十三年春正月戊申朔。辛酉，坏白渠碾硙八十馀所，
以夺农溉田也。壬戌，刑部尚书、鲁郡公颜真卿三抗
章乞致仕，不允。淄青节度使李正己请附属籍，从之。
戊辰，回纥寇太原，鲍防与之战，我师不利。朱泚徙封
遂宁郡王。二月庚辰，代州都督张光晟击回纥，战于
羊武谷，破之，北人乃安。己亥，吐蕃寇灵武。甲辰，太仆
寺佛堂有小脱空金刚，右臂忽有黑汗滴下，以纸承
之，色类血。三月甲戌，河阳将士劫回纥辎重，因与相
斗，纵兵大掠，久之方定。四月丁亥，以浙西观察留后
李道昌为苏州刺史、兼御史中丞，充浙西都团练观
察使。己丑，以前浙西观察使李涵为御史大夫。甲辰吐蕃寇灵州，朔方留后常谦光击败之。五月戊午，宦
官刘清潭赐名“忠翼。”六月戊戌，陇右节度使朱泚于
军士赵贵家得猫鼠同乳不相害，笼而献之。秋七月
壬子，中书舍人崔祐甫知吏部选事。癸丑，剑南节度
使崔宁加检校司空，东川李叔明加检校工部尚书。
辛未，吐蕃寇盐州、庆州。八月甲戌朔，成德军节度使
李宝臣抗章请复本“姓张氏”，从之。冬十月丁酉，葬贞
懿皇后于庄陵。十一月丁卯，日长至，有司祀昊天上
帝于南郊，上不视朝故也。十二月丙戌，以吏部尚书
刘晏为左仆射，判使如故；以给事中杜亚为洪州刺
史、兼御史中丞，充江西观察使；以江西观察使路嗣
恭为兵部尚书。是岁，郴州黄山崩，压死者数百人。
十四年春正月壬寅朔。壬戌，以楚州刺史李泌为沣
州刺史。二月癸未，魏博七州节度使、太尉、检校尚书
左仆射、同中书门下平章事、魏州大都督府长史田
承嗣卒。甲申，以魏博中军兵马使、左司马田悦兼御
史中丞，充魏博节度留后。三月丁未，汴宋节度使李
忠臣为麾下将族侄李希烈所逐，忠臣狼狈“归朝。”上
以忠臣立功于国，乃授检校司空、同平章事。庚戌，以
河南尹严郢为京兆尹，河中少尹、知府事赵惠伯为
河南尹。辛酉，以前容管经略使、容州刺史王雄为河
中少尹、知府事。夏四月癸未，成德军节度使张宝臣
复请姓李，从之。五月癸卯，上不康，至辛亥不视朝。北
都留守鲍防以北庭归朝。辛酉，诏皇太子监国。是夕，
上崩于紫宸上内殿。遗诏皇太子柩前即位。壬戌，迁
神柩于太极殿，发丧。八月庚申，群臣上尊谥曰“睿文
孝武皇帝”，庙号代宗。十月己酉，葬于元陵。十二月丁
酉，祔于太庙。